Broj: 711-I-1713-P-4/23-05-24

Zagreb, 04. kolovoza 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, i Ines Pavlačić, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Lukše Jakobušića, OIB:………………, predsjednika uprave HRVATSKOG NOGOMETNOG KLUBA HAJDUK SPLIT, športsko dioničko društvo za obavljanje športskih djelatnosti** (u daljnjem tekstu: HRVATSKI NOGOMETNIKLUB HAJDUK SPLIT š.d.d.),na 18. sjednici održanoj 04. kolovoza 2023. godine, donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 07. studenog 2022. godine, podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022. godine, obveznik** **Lukša Jakobušić, predsjednik uprave HRVATSKOG NOGOMETNOG KLUBA HAJDUK SPLIT š.d.d., počinio je povredu** **članka 10. stavka 2. ZSSI-a.**
2. **Za povredu iz točke I. ove izreke, obvezniku Lukši Jakobušiću izriče se sankcija u obliku opomene.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Lukšu Jakobušića, predsjednika uprave HRVATSKOG NOGOMETNOG KLUBA HAJDUK SPLIT š.d.d., utvrdilo da navedeni obveznik nije sukladno članku 10. stavku 2. ZSSI-a podnio imovinsku karticu.

Slijedom navedenog, Povjerenstvo je temeljem članka 14. stavka 2. ZSSI-a Zaključkom Broj: 711-I-2069-IK-2472/22-01-22 od 17. listopada 2022., pozvalo obveznika da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022., sukladno uputi iz obrazloženja Zaključka.

Obveznik je citirani Zaključak zaprimio 21. listopada 2022. godine te u roku koji je protekao 07. studenog 2022. godine nije podnio imovinsku karticu.

Nadalje, Povjerenstvo je 06. lipnja 2023. godine putem obavijesti broj 711-I-1237-P-4/23-02-24, obavijestilo imenovanog obveznika da je utvrđeno postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost. Naime, uvidom u Registar obveznika Povjerenstvo je utvrdilo da je obveznik Lukša Jakobušić 26. siječnja 2023. godine podnio imovinsku karticu povodom stupanja na dužnost, iz čega je vidljivo da je ista podnesena sa zakašnjenjem, a ne u roku sukladno nalogu iz citiranog Zaključka Povjerenstva.

Obveznik je citiranu obavijest Povjerenstva zaprimio 21. lipnja 2023. godine te se na istu očitovao podneskom od 05. srpnja 2023. godine. U očitovanju obveznik u bitnom navodi da je Odlukom Nadzornog odbora Hrvatskog nogometnog kluba Hajduk s danom 01. studenog 2020. imenovan predsjednikom uprave navedenog kluba na mandat od četiri godine i da u trenutku stupanja na dužnost nije postojala obveza podnošenja imovinske kartice predsjednika i članova uprava trgovačkih društava u kojima jedinice lokalne i područne (regionalne) samouprave imaju većinski udio te da iz tog razloga nije predao imovinsku karticu u roku od 30 dana od stupanja na dužnost. Nadalje ističe da obnašajući dužnost predsjednika uprave Hrvatskog nogometnog kluba Hajduk š.d.d. nije nikada dobio bilo kakvu obavijest ili poziv iz kojeg bi bila razvidna obveza člana uprave na podnošenje imovinske kartice te da je tek po zaprimanju zaključka od 17. listopada 2022. godine po prvi put dobio poziv da u roku od 15 dana dostavi ispunjen obrazac imovinske kartice. Također navodi da mu je po zaprimanju citiranog Zaključka prvi put dostavljena službena informacija koja je nakon zaprimanja provjerena u Registru i utvrđena obveza, nakon koje je pristupio ispunjavanju iste i po prvi put podnio imovinsku karticu. Zaključno navodi da je postupajući po Zaključku i u svrhu dostave cjelovitih i istinitih podataka, a s obzirom da je vlasnik dionica nekoliko tvrtki, morao provjeriti podatke o vlasništvu nekretnina i pokretnina u svrhu predaje kartice i ispuniti obrasce s kojima se po prvi puta susreo te je imovinsku karticu predao kada je bio u posjedu svih potrebnih dokumenata te da je to ujedno i razlog zakašnjenja.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

U ovom slučaju nesporno je da je imenovani stekao status obveznika dana 25. prosinca 2021. godine te je sukladno tome i nastala obveza podnošenja imovinske kartice sukladno odredbama ZSSI-a.

Međutim, kako imenovani obveznik nije u propisanom roku, ali niti u roku po pisanom pozivu Povjerenstva koji je protekao 07. studenog 2022. godine, podnio imovinsku karticu povodom stupanja na dužnost, nesporno je da je time povrijedio odredbu članka 10. stavka 2. ZSSI-a. Obveznik je imovinsku karticu povodom stupanja na dužnost podnio 26. siječnja 2023. godine, dakle sa zakašnjenjem, odnosno nakon proteka naprijed navedenog roka.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik i prije zaprimanja citirane Obavijesti Povjerenstva o ispunjenju pretpostavki za pokretanje postupka, odnosno dana 26. siječnja 2023. godine ipak podnio imovinsku karticu povodom stupanja na dužnost, da je u očitovanju na navedenu obavijest Povjerenstva obrazložio razloge kašnjenja u podnošenju iste, kao i da je uredno ispunio obvezu podnošenja imovinske kartice za 2022. godinu. Nadalje, uzeto je u obzir i da protiv obveznika kod Povjerenstva nije ranije vođen postupak za povrede ZSSI-a te slijedom toga, kao i temeljem naprijed navedenih okolnosti, Povjerenstvo smatra da je izricanje sankcije opomene svrsishodno u konkretnom slučaju.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Lukša Jakobušić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana